ఈశ్వర సత్యనారాయణ శర్మ

ఈశ్వర సత్యనారాయణ శర్మ గారు సంస్కృతాంధ్ర ఆంగ్ల భాషల్లో ప్రావీణ్యులు. వీరి దీక్షా నామము  శ్రీయానంద నాథులు. వీరు అనేక వందల గ్రంథములు రచించి తెలుగు భాషకు ఆయుర్వేదానికి ఎనలేని సేవ చేశారు. వీరి స్వస్థలం శ్రీకాకుళం పట్టణం.

జన్మ సమాచారము 
తల్లిదండ్రులు: శ్రీమతి కామేశ్వరమ్మ, ఈశ్వర సీతారామశాస్త్రి.

జన్మతిథి: 18-10-1886, వ్యయ నామ సంవత్సరం ఆశ్వయుజ బహుళ పంచమి సోమవారం తత్కాల షష్టి.

జన్మస్థలం: విశాఖపట్నం జిల్లా వీరవల్లి తాలూకా లోని చోడవరం.

వంశము: యజు శాఖ ఆపస్తంబ సూత్రులు, హరితస గోత్ర వెలనాడు బ్రాహ్మణులు ఇంటిపేరు ఈశ్వర వారు

విద్యాభ్యాసము 
తండ్రి అక్షర స్వీకారం చేయించి ఆంగ్లవిద్యలో చేర్పించినను, కులవృత్తి ఆయుర్వేదం కనుక దానికి సంస్కృతం అవసరం కనుక అందులో కూడా ప్రావీణ్యం సంపాదించారు. 1904లో మెట్రిక్యులేషన్  పూర్తి చేశారు. తండ్రి గారికి తన కుమారుని ఆంగ్ల విద్యా విశారదునిగా చేయు కుతూహలము కలిగెను.  కానీ శర్మ గారికి మాత్రం భారతీయ ఆయుర్వేదమందే మక్కువ ఎక్కువ. తన జనకుడు ఆరాధించిన జగజ్జనని, తన పుత్ర రత్నం అయిన శర్మ గారిచే వైద్య గ్రంథములు భగవంతునీ శతకములు, యక్ష గానములు అద్వైత మత గ్రంధములు ఎన్నో వ్రాయించి ఎందరికో విద్యాదానము చేయించి, ఎందరికో యోగ దీక్షను ఇప్పించి లోకముననుగ్రహించెను.

కవితాది లలిత కళలు 
ఆంధ్ర భాషా నిఘంటువు బాగా అభ్యాసం చేసి స్వయం కృషి మూలంగా పాండిత్యం గడించారు. తన ప్రథమ ప్రయత్నముగా భాస్కర నక్షత్రమాలను రచించి వారి గురువులైన దక్షిణామూర్తి శాస్త్రి గారి వద్దకు తీసుకొని పోయినప్పుడు వారు ఆ పద్యములు అన్నీ చదివి, నాయనా నీకు చక్కని కవితాధార  ఉంది గాని ఐదారు ఆంధ్ర వ్యాకరణ దోషములు ఉన్నవి. వెంటనే చిన్నయ సూరి రచించిన బాల వ్యాకరణం నీవు బాగా అభ్యసించి తర్వాత ఈ పుస్తకమును పరిష్కరించి నాకు తెచ్చి చూపమని ఆదేశించారు. వీరు పది దినములు  10 పాఠములు గా బాలవ్యాకరణము చదివి ముగించిరి.

ఉపనయన వివాహములు 
వీరికి 9వ యేటనే ఉపనయన మైనది. వీరి తండ్రి శ్రీవిద్యోపాసకులు అవుట వలన తన కుమారునికి ఉపాసన యందు ఉన్న శ్రద్ధను చూసి ఒక చంద్రగ్రహణ వేళ దక్షిణామూర్తి మంత్రదీక్షనిచ్చిరి. ఆ ఉపాసనా బలమే తనని ఇంత శ్రీవిద్యోపాసనిరతునిగా తీర్చిదిద్దినదని వీరి విశ్వాసం. శర్మగారికి 16వ ఏటనే కూచిభొట్ల సూర్య ప్రకాశరావు పంతులు గారి కుమార్తెను ఇచ్చి పెళ్లి చేసారు ఆమె అల్పాయుష్ష్కురాలు అయినందువలన నాలుగేళ్లలోనే ఆమె దివంగతురాలయినది.వెంటనే విజయనగరం నివాసులైన పిలకా మూర్తి రాజు గారి రెండవ కుమార్తె కామేశ్వరమ్మ ఇచ్చి వివాహం చేసిరి.శర్మ వరప్రసాదంగా వెంకట సూర్యనారాయణ శర్మ ఒక్కరే పుట్టిరి.

రచనలు 
శర్మ తన ఉపాసనా బలం తో, నిరంతర కృషితో, శతానేక గ్రంథాలు రచించారు. అందులో భక్తి, జ్ఞానోపాసన గ్రంథములు, యక్షగానాలు, శతకాలు, మంత్ర, తంత్ర గ్రంధాలు అనేకం ఉన్నాయి. కొన్నిటిని దిగువనున్న పట్టికలో చూడండి